HOTUBA YA MHE. DKT. HUSSEIN ALI MWINYI (MB)
WAZIRI WA ULINZI NA JESHI LA KUJENGA TAIFA
KATIKA UFUNGUZI WA BARAZA LA WAFANYAKAZI
KATIKA UKUMBI WA HAZINA – DODOMA
TAREHE 09 MEI, 2018

•	Dkt. Florens M. Turuka, Katibu Mkuu na Mwenyekiti wa Baraza la Wafanyakazi,
•	Bibi Immaculate P. Ngwalle, Naibu Katibu Mkuu,
•	Ndugu Katibu wa Baraza la Wafanyakazi,
•	Mwenyekiti wa Chama cha Wafanyakazi (TUGHE),
•	Ndugu Wajumbe wa Baraza la Wafanyakazi, 
•	Wanahabari,
•	Waheni waalikwa,
•	Mabibi na Mabwana.

Awali ya yote napenda kuchukua fursa hii kumshukuru Mwenyezi Mungu kwa kuniwezesha kukutana siku hii ya leo tukiwa wazima na wenye afya njema. Tumejumuika katika tukio la ufunguzi wa mkutano wa Baraza la Wafanyakazi wa Wizara ya Ulinzi na JKT.
Naomba nichukue fursa hii kuwashukuru Katibu Mkuu na Mwenyekiti wa Baraza la Wafanyakazi, Uongozi wa Wizara na Wafanyakazi wote kwa heshima kubwa mliyonipa ya kuwa Mgeni Rasmi kwenye tukio hili muhimu kwa ustawi wa Wizara yetu.

Ndugu Mwenyekiti,
	Naomba pia nitumie nafasi hii kuwashukuru watumishi wote wa Wizara ya Ulinzi na Jeshi la Kujenga Taifa kwa namna mnavyonipa ushirikiano katika kutekeleza majukumu yangu.  Pamoja na Changamoto za kibajeti tunazokabiliana nazo mmeendelea kuwa wabunifu katika kutekeleza majukumu ya Wizara na kuihudumia jamii kwa ufanisi mkubwa. Hii ni jambo la kizalendo na linanipa moyo, faraja na imani kubwa.
Ndugu Mwenyekiti,
	Naomba pia nitumie nafasi hii kuwapongeza kwa kuitikia wito wa kisheria wa kuwa tayari kutekeleza ipasanyo tamko la Hayati Baba wa Taifa Mwalimu Julius K. Nyerere (Tamko Na 1 la mwaka 1970) na sheria nyingine za kikazi zinazohimiza kuwashirikisha wafanyakazi katika kufanya maamuzi mbalimbali kupitia mabaraza ya wafanyakazi.
Hivyo nawaasa muendelee na utaratibu huu mzuri wa maslahi mapana ya Wizara yetu na Taifa kwa ujumla.

Ndugu Mwenyekiti,
	Nimeambiwa kuwa Mkutano huu ni maalum kwa ajili ya kupitia utekelezaji wa Bajeti ya Wizara kwa mwaka wa fedha 2017/18 na mapendekezo ya mpango wa Bajeti kwa mwaka wa fedha 2018/19.  Kwa kuzingatia nafasi ya Baraza la Wafanyakazi katika suala hili, ombi langu kwenu ni kwamba mtumie fursa hii kujadili kwa uhuru na uwazi suala hili ili kupitia Mkutano huu, yapatikane mapendekezo ambayo yataisaidia Wizara katika kutekeleza Mpango na Bajeti ya Wizara yetu kwa ufanisi zaidi. Aidha ili kutekeleza azma ya Serikali ya Awamu ya Tano katika kupunguza gharama za uendeshaji wa Serikali niwaombe majadiliano yenu yasaidie pia kuibua mbinu na mikakati mipya ya utoaji huduma itakayosaidia kupunguza gharama kwa Serikali.  Naamini uwezo wa kubuni mbinu na Mikakati hiyo mnao.

Ndugu Mwenyekiti,
	Nimefahamishwa kuwa ratiba ya Mkutano wenu ni siku moja na hivyo ina mambo mengi ya kujadili ikiwa ni pamoja na ajenda muhimu ya kupitia mpango na Bajeti ya Wizara yetu kwa mwaka wa fedha wa 2018/19.  Hivyo, kwa kuzingatia umuhimu huu, naomba mniruhusu niweze kutumia muda mfupi name niweze kusisitiza mambo yafuatayo:-\

Ndugu Mwenyekiti,
	Ushirikishwaji wa Wafanyakazi kupitia mabaraza ya wafanyakazi ni kwa takwa la Kisheria. Ili mabaraza haya yaundwe na kufanya kazi ni lazima kuwepo na vyama vya wafanyakazi katika sehemu za kazi.   Waajiri wote wanapaswa kutambua kwamba suala hili sio jambo la hisani bali ni la Kisheria kuwaruhusu wafanyakazi kuanzisha na kujiunga na vyama vya Wafanyakazi sehemu za kazi bila ya kushurutishwa au kuchaguliwa chama cha kujiunga. Mabaraza haya yana wajibu wa kushauri waajiri namna bora ya kuongeza ufanisi na tija katika maeneo ya kazi.
Hivyo, napendekeza kutumia nafasi hii kuwaasa viongozi na wafanyakazi kuendelea kutumia mfumo huu kushauri namna bora ya kuboresha utendaji.  Hata hivyo, vyama vya wafanyakazi visitumike kuwa vyanzo vya kuchochea migogoro ya kikazi, uzembe na uvivu kazini.

Ndugu Mwenyekiti,
	Vyama vya wafanyakazi vitumie vyombo mbalimbali vya ushauri ikiwemo Baraza la Wafanyakazi katika kutatua changamoto mbalimbali katika sehemu za kazi na hivyo kuwepo utawala bora.  Aidha, waajiri na wafanyakazi ni lazima watambue kwamba sheria za kazi zimetungwa kwa lengo la kuleta utulivu sehemu za kazi badala ya migogoro isiyo na tija.

Ndugu Mwenyekiti,
	Moja ya dhamira ya Serikali ya Awamu ya Tano ni kushughulikia changamoto za wafanyakazi ikiwemo madeni ya muda mrefu ya watumishi wa umma. Katika kushughulikia suala la madeni; nia ya serikali ni kulipa madeniyote halali mapya bila sababu za msingi. Nafahamu kuwa madeni mengi ya watumishi wa umma yanatokana na malimbikizo ya mishahara, kupandishwa vyeo, pamoja na stahili mbalimbali za utumishi ikiwemo likizo, uhamisho, kukaimu madaraka, n.k.

Serikali ya Awamu ya Tano bado inaendelea kushughulikia namna bora ya kuongeza kipato cha watumishi kwa madhumuni ya kuboresha maslahi ya wafanyakazi wake. Pamoja na mambo mengine, Serikali imeendelea kulipa malimbikizo ya mishahara na madeni mbalimbali ya watumishi na wazabuni.  Aidha ninafahamu kuwa kazi ya kuchambua na kuhakiki madeni imeshafanyika na kipaumbele ni watumishi wenye madai halali na nimatarajio yangu kuwa taratibu zitakapokamilika watumishi watalipwa.

Ndugu Mwenyekiti na Wajumbe, nyinyi nyote mnatambua kuwa moja ya jukumu la Serikali ni kuwahimiza watumishi wake kujiendeleza kwa kadri ya uwezo wao wakisaidiwa kwa sehemu kubwa na Serikali pale hali ya kifedha inaporuhusu.  Hivyo, kwa kuzingatia mabadiliko ya Sayansi na Teknolojia na mbinu za kisasa za utendaji kazi, napenda kutoa rai kwenu nyote kuwa kila mmoja wenu anapaswa iwe kwa kujigharamia au kugharamiwa na Serikali ihakikishe anapata  mafunzo ya muda mfupi au hata mrefu kwa madhumuni ya kwenda na wakati.  Katika zama hizi, hakuna nafasi tena ya kufanya kazi kwa mazoea.  Ubunifu katika kutekeleza majukumu mbalimbali ni jambo muhimu sana.  Ubunifu unaweza kupatikana kwa njia mbalimbali ikiwa ni pamoja na kujisomea na kujifunza. Hivyo pamoja na jitihada binafsi za kujiendeleza napenda kuhimiza suala hili kupitia idara ya Utawala kujipanga na kuandaa na kuwa na mpango endelevu wa kutoa mafunzo kwa watumishi wake kutegemeana na uwezo uliopo kifedha na kadri ya ukuaji wa uchumi wan chi utakavyokuwa katika siku za usoni.

Ndugu Mwenyekiti,
	Miongoni mwa mambo muhimu ambayo Serikali ya Awamu ya Tano inafuatilia kwa karibu na kutilia mkazo mkubwa ni suala zima na kupiga vita rushwa na ufisadi vitu ambavyo vimeonekana kuwa bado ni tatizo na vinadhoofisha maendeleo ya nchi yetu pamoja na maendeleo ya watumishi na wananchi wengi. Zipo rushwa za aina nyingi tunajua kuwepo kwa rushwa kubwa na rushwa ndogo. Hata hivyo zipo rushwa pia ambazo zinaonekana waziwazi na zile ambazo zimefichika. Napenda kutoa angalizo kwenu nyote mliopo hapa ndani ya Baraza hili pamoja na wale mnaowawakilisha kuwa Serikali ya Awamu ya Tano haitokuwa na huruma wa msamaha kwa mtumishi yeyote atakayebainika kuwa anahusika au kujihusisha na vitendo vya kutoa au kupokea rushwa au kujihusha na vitendo vya kifisadi katika kutoa huduma kwa wananchi.  Hivyo ningependa kuwahimiza kwa umoja wenu, mjenge Utumishi wa Umma wenye kuzingatia Kanuni za maadili ya Utumishi zilizopo pamoja na kutoa huduma bila upendeleo, kufanya kazi kwa uadilifu, kufanya kazi kwa bidii na kuheshimu sheria, kanuni na taratibu za utumishi wa Umma.

Ndugu Mwenyekiti,
	Kwa mapenzi ya mwenyezi mungu na kadri ninapopendelea kuwepo katika Wizara hii nitaendelea kila mara tunapokutana kuwahimiza nyote kufanya kazi kwa nguvu juhudi, maarifa na weledi wa hali ya juu ikiwa ni kuunga mkono jitihada zilizoanzishwa na Rais wetu wa Serikali ya awamu ya Tano na kupambana na vita dhidi ya rushwa,ufisadi na kukosa uzalendo juu ya nchi yetu kwa kuwataka kuijenga Tanzania yenye sifa nzuri na maendeleo ya kuelekea katika uchumi wa kati.   Aidha, napenda kuwaahidi kuwa nitaendelea kushirikiana nanyi kwa karibu zaidi. Hivyo, kwa kuwa mtapata fursa ya kupitia Mapendekezo ya Bajeti ya mwaka 2018/2019 niseme kuwa utakuwa ni wajibu wangu kama Waziri wa Ulinzi na Jeshi la Kujenga Taifa kuitetea Bajeti hii Bungeni, kwa nguvu zangu zote.   Sina shaka yoyote moyoni mwangu kuwa kwa ushirikiano wenu na juhudi zenu Bajeti ya Wizara ya Ulinzi na Jeshi la Kujenga Taifa itawasilishwa, itajadiliwa itaungwa mkono na itapitishwa ipasavyo na Wabunge wote.

Ndugu Mwenyekiti,
	Napenda kuhitimisha hotuba yangu kwa kuwashukuru tena wafanyakazi wote pamoja na vyama vya Wafanyakazi kwa kuiendelea kutimiza majukumu yenu. Niwahakikishie tena Serikali yenu ni sikivu na itaendelea kufanyia kazi changamoto zote za wafanyakazi nchini.  Niwashukuru tena kwa kunialika kuzindua Baraza la Wafanyakazi la Wizara ya Ulinzi na Jeshi la Kujenga Taifa. Ni imani yangu kuwa yote yatakayojadiliwa na kufanyiwa maazimio yatasaidia katika kuboresha utendaji wa Wizara na hivyo kuongeza tija na ufanisi.

Ndugu Mwenyekiti, Wajumbe wa Baraza na Wageni waalikwa, baada ya maelezo haya, sasa nachukua fursa hii kutamka kwamba Mkutano wa Baraza la Wafanyakazi la Wizara ya Ulinzi na Jeshi la Kujenga Taifa umefunguliwa rasmi

Asanteni kwa kunisikiliza